25.5.2023
SK
Úradný vestník Európskej únie
C 184/47
2.7 V správe sa primerane nezohľadňuje skutočnosť, že digitálna priepasť medzi rôznymi európskymi regiónmi ohrozuje dosiahnutie cieľov dvojakej transformácie.
V nasledujúcej strategickej správe sa musia zohľadniť tieto rozdiely a možné dôsledky zo sociálneho hľadiska a z hľadiska dostupných príležitostí.
2.8 EHSV si uvedomuje, že digitálne technológie môžu pozitívne ovplyvniť dosahovanie cieľov v oblasti klímy a zvýšiť energetickú bezpečnosť, a že zelená transformácia môže takisto transformovať digitálny sektor a hospodárstvo.
V tejto súvislosti víta, že v správe sa na viacerých miestach vyzýva na investície do technológií a politiky vhodné na dosiahnutie cieľov, a súhlasí s tým, že sa v nej poukazuje na nevyhnutnosť prijať opatrenia v oblasti kybernetickej bezpečnosti na ochranu strategických technológií.
2.9 V správe o strategickom výhľade za rok 2022 sa viackrát poukazuje na otázku energetických potrieb vyplývajúcich z digitalizácie a otázku spotreby vyvolanej prevádzkou sietí, systémov a zariadení, ktoré sú vyvážené väčšou efektívnosťou a udržateľnosťou procesov, na ktoré sa vzťahujú (poľnohospodárstvo, logistika, cloud computing atď.).
Ako príhodné sa javia upozornenia na potrebu zlepšiť energetickú účinnosť a obnoviť väčší dôraz Európy na obehové hospodárstvo tohto sektora (od prístupu ku kritickým surovinám až po nakladanie s elektronickým odpadom a rozvoj pokročilých digitálnych technológií).
2.10 Jasnejšie by sa však malo poukázať na prínosy digitálnej transformácie z hľadiska udržateľnosti a úspor energie (dematerializácia a „nahradzovanie“), aby sa tak prispelo k tomu, že občania a tvorcovia politík lepšie akceptujú hodnotu a vplyv týchto hlbokých transformačných procesov.
2.11 Medzi zmenami súvisiacimi s digitalizáciou sa vôbec nespomínajú kryptomeny ani digitálne meny.
V skutočnosti sa ich čoraz väčšie rozšírenie priamo spája so všadeprítomnosťou digitalizačných procesov a s rozvojom technológie blockchainu, ktorej toky unikajú regulačným kapacitám štátov a ponechávajú široký priestor pre fungovanie nelegálneho hospodárstva.
EHSV preto poukazuje na potrebu venovať v správe o strategickom výhľade priestor opisu a analýze používania kryptomien a digitálnych mien a nabáda Komisiu, aby prijala a zaviedla jednotný regulačný rámec v súlade so závermi skupiny G20.
2.12 EHSV oceňuje, že správa o strategickom výhľade sa venuje úvahám o poľnohospodárstve, pretože na rozdiel od mnohých iných oblastí sa úloha európskej politiky a kľúčový význam jej opatrení pre budúci rozvoj stávajú základným prvkom samotnej prognózy.
V správe sa v tomto prípade špecifikujú opatrenia, ktoré má EÚ prijať s cieľom zabrániť rizikovému zhoršeniu situácie, čo vo všeobecnosti nie je prípad ostatných analyzovaných oblastí.
2.13 Potravinové systémy v EÚ by mali byť diverzifikovanejšie, mala by sa posilniť pracovná sila v poľnohospodárstve najmä zvýšením atraktívnosti povolania pre mladých ľudí a zabezpečením dôstojných pracovných podmienok a miezd a mali by sa zosúladiť obchodné politiky s normami EÚ v oblasti potravinovej udržateľnosti a konkurencieschopnosti.
Treba sa zaoberať aj koncentráciou v potravinových reťazcoch a finančným vlastníctvom, ako aj transparentnosťou trhu, aby sa zabezpečilo, že budúce krízy nebudú prehlbované prílišnými špekuláciami v oblasti komodít.
2.14 EHSV by chcel zdôrazniť, že v súčasnom geopolitickom kontexte je prístup ku kritickým surovinám kľúčový nielen pre dosiahnutie cieľov dvojakej transformácie, ale predovšetkým pre zachovanie a posilnenie európskeho priemyselného systému, ako aj pre sociálnu a hospodársku odolnosť a odolnosť v oblasti zamestnanosti.
V tejto súvislosti EHSV navrhuje, aby Komisia vykonala podrobnejšiu a dôkladnejšiu analýzu (a to aj z geopolitického hľadiska) s použitím vhodných nástrojov analýzy a prognóz.
2.15 EHSV poukazuje na to, že voda a vodné zdroje, na ktoré sa v správe viackrát odkazuje, predstavujú nielen problém, ale aj potenciál, najmä pokiaľ ide o zlepšenie efektívnosti využívania vody, riadenie zdrojov a osvetové kampane o zodpovednej spotrebe.
Najmä modré hospodárstvo zohráva významnú úlohu a má čoraz väčší potenciál v hospodárstve EÚ a svetovom hospodárstve, pokiaľ ide o vytváranie pracovných miest, zabezpečovanie blahobytu a zdravie ľudí.
EHSV sa domnieva, že treba využiť tieto príležitosti, ktoré pokrývajú širokú škálu sektorov a operácií od tých tradičných po novo vznikajúce, v maximálnom rozsahu a súčasne minimalizovať nepriaznivý vplyv na klímu, biodiverzitu a životné prostredie.
2.16 EHSV vyzýva Komisiu, aby v rámci dvojakej transformácie vo väčšej miere zohľadnila možné zmeny scenára vyplývajúce z vojny na Ukrajine, najmä pokiaľ ide o dodávky energie a kritických surovín.